钦定古今图书集成/明伦汇编/氏族典/第283卷 > 《廖用贤尚友录》 > 黄巢
## 钦定古今图书集成/明伦汇编/氏族典/第283卷 > 《廖用贤尚友录》 > 黄巢

按《唐书黄巢传》：“巢，曹州冤句人。世鬻盐，富于赀，喜养
亡命。乾符二年，王仙芝乱，巢募众应仙芝，转寇河南
十五州，众遂数万。招讨使宋威败仙芝于黄梅，传首
京师。时巢方围亳州未下，溃党推巢为主，转寇浙东，
逾江西，围福州。有诏高骈为诸道行营都统以拒贼。
巢进寇广州，贼中大疫，遂引北，还下衡、永，破潭州，据”
荆南。会山南东道节度使刘巨容壁荆门，伏兵败之，
巢惧，度江东走，巨容留贼不追。巢复攻鄂州，再入饶、
信，攻临安，还残宣、歙等十五州，济采石，高骈按兵不
出。前此诏天下兵屯溵水，禁贼北走。于是徐兵乱，溵
水屯皆散。巢闻，悉众渡淮。是时天子冲弱，怖而流泪。
宰相更共建言：“悉神策并关内诸节”度兵十五万守
潼关。巢陷东都。十二月，攻关，王师溃，帝趋咸阳，巢乘
黄金舆入自春明门，宫女数千迎拜，称黄王，僭即位，
号大齐，建元为“金统。”是时，乘舆次兴元，诏促诸道兵
收京师。巢窃出诸军，竞掠货财子女，复入京师，击杀
八万人，是中和二年二月也。明年正月，雁门节度使
李克用破贼于渭南。二月，合河中、易定、忠武等兵击
巢，巢战数不利，夜奔入徐、兖。四年二月，李克用率山
西兵由陕济河而东，巢大恐，弃壁走。克用悉军穷蹑，
追至曹，巢兄弟拒战不胜，计蹙谓林言曰：“若取吾首
献天子。”乃自刎，不殊言，因斩之，献于行在。